Se og Hør med solid «Jakten»-blemme
Alle som har lest ukebladet er dermed snytt for spenningen foran neste ukes oppsiktsvekkende utfall. TV-bonden Odd Arild Svaland (56) har tre kvinner igjen på gården, men en av dem må forlate kjærlighetskampen mandag. Nå er det altså allerede kjent hvem det blir.Anne Martha Leidland, pressekontakt for «Jakten på kjærligheten» i TV 2, forklarer til VG Nett at det hele skyldes en beklagelig misforståelse mellom TV-kanalen og bladet. - Bladet fikk på et tidspunkt noe informasjon fra oss, og så har det blitt forvirringer. Da Se og Hør så mandagens episode, skjønte de hva som hadde skjedd og ble veldig lei seg. Men da hadde bladet allerede gått i trykken, og det var for sent å gjøre noe med, forklarer Leidland. TV 2 er ikke glade for feilen som har skjedd, men tar altså på seg mye av skylden. - Alt er rett og slett en stor misforståelse, presiserer Leidland, som kan fortelle at kun et par TV-seere har tatt kontakt med TV 2 etter å ha lest reportasjen. - De er ikke veldig opprørt, men lurer på om det har skjedd en feil.- Som også TV 2 sier, skyldes dette en misforståelse, opplyser redaktør i Se og Hør, Geir Lilleberg, til VG Nett. - Har dere fått mange henvendelser fra lesere? - Våre lesere setter selvsagt ikke pris på dette, og vi har beklaget misforståelsen til de som har kontaktet oss. Se og Hør er lei for å ha ødelagt spenningen. - Vi synes det er beklagelig, og skulle selvsagt vært det foruten. Heldigvis er det mye spenning igjen for de som følger «Jakten på kjærligheten», legger bladredaktøren til.«Jakten på kjærligheten» er et av TV 2 største flaggskip. Denne ukens episode lokket 557.000 seere. 29. oktober sendes finalen, men den etterfølges av ytterligere tre episoder. Nytt av året er at TV-seerne får være med på en egen «hjemme hos»-episode etter finalen. Deretter blir det en egen episode fra kjærlighetsturene og til slutt en oppsummeringsseanse, hvor man får se hvordan bøndene og de utvalgte frierne har det i dag.
Se og Hør avslørte i tirsdagens utgave hvilken frier som ryker ut mandag i neste uke.